text: Vejleå Kirke
  
  publiceret: 2023-07-03 14:52:06+02:00
  Vejleå Kirke er en kirke i Ishøj Sogn, som ligger centralt i Ishøj.
  Der er ingen kirkegård i umiddelbar tilknytning til kirken, som i stedet er omgivet af et mindre grønt areal, mod syd en beboelsesejendom og mod øst kommercielt byggeri.
  Kirken er opført efter tegning af arkitektfirmaet Wohlert Arkitekter i 1996-1997 med afsæt i idéen om, at kirken skulle være bygget med tydeligt afsæt i middelalderens danske kirketradition og samtidigt være lys og moderne.
  Tro mod den middelalderlige inspiration består kirken af et langhus, opbygget af to store fag, som i øst afsluttes af en halvrund apsis. Sydvest for skibet, forbundet af et langstrakt våbenhus, ligger kirkens tårn, og mod sydøst er kirken sammenbygget med en fløj, der indeholder menighedslokaler.
  Til trods for de traditionelle bygningsdele er kirken umiskendeligt moderne, bl.a. med sin interessante tagkonstruktion med i alt seks gavle med store glasmalerier, som indvendigt vækker mindelser om middelalderlige krydshvælv. Denne tagkonstruktion genspejles på tårnet, hvor trekantgavlene dog er udvidet til kvadrater, som dermed diagonalt skærer sig ned i murkronen.
  Indvendigt fremstår kirkerummet lyst og moderne med høje lofter og karakteristisk oplyst af de syv store glasmosaikker af Peter Brandes. Seks af dem sidder i de store trekantede gavlfelter, det sidste i vestvæggen. Derudover er der to smalle bånd med glasmalerier, der går fra gulv til loft. Glasmosaikkernes motiver er scener fra Det Nye Testamente og Det Gamle Testamente, bl.a. med en afbildning af korsfæstelsen i røde farver og et billede af Abrahams ofring i blålige nuancer.
  Kirken er totaludsmykket af kunstneren Peter Brandes, som derfor står bag de fleste af kirkens inventardele. Dette gælder blandt andet alteret og det tilhørende krucifiks, den blå døbefont og det store metalrelief af Kristus, som er ophængt foran orgelet. Alterskranken og den enkle, cirkulære prædikestol er derimod udført efter tegning af kirkens arkitekter.